钦定古今图书集成/理学汇编/学行典/第190卷 > 史彦斌
## 钦定古今图书集成/理学汇编/学行典/第190卷 > 史彦斌

按《元史孝友传》：“史彦斌，邳州人，嗜学有孝行。至正十
四年，河溢金乡鱼台，坟墓多坏。彦斌母卒，虑有后患，
乃为厚棺，刻铭曰：‘邳州沙河店史彦斌母柩’，仍以四
铁环钉其上，然后葬。明年，墓果为水所漂，彦斌缚草
为人，置水中，仰天呼曰：‘母柩被水，不知其处。愿天矜
怜，哀子之心，假此刍灵，指示母棺’。言讫，涕泣横流，乃”
乘舟随草人所之。经十馀日，行三百馀里，草人止桑
林中，视之，母柩在焉。载归，复葬之。